|  |  |  |
| --- | --- | --- |
|  | **Pöytäkirja** | LVM071:00/2018 |
|  |  |  |
| Tieto-osasto / Tietoliiketoimintayksikkö |  | LVM/1731/03/2018 |
|  | 28.3.2019 |  |
|  |  |  |

Pöytäkirja: työryhmän 3. kokous (28.3.2019)

**Työryhmä**

Euroopan parlamentin ja neuvoston asetuksen (EU) 2018/1807 muiden kuin henkilötietojen vapaan liikkuvuuden kehyksestä Euroopan unionissa vaatimia kansallisia toimenpiteitä tukeva työryhmä

**Kokous**

Työryhmän 3. kokous

28.3.2019, klo 13-14.30, Eteläesplanadi 4 (Sali 4) (mahdollisuus etäosallistumiseen)

Paikalla

Maria Rautavirta (pj.), Tuomas Kaivola (sihteeri), Lotta Engdahl, LVM

Liisa Huhtala, TEM

Kirsi Taipale, MMM

Tiina Salminen, STM (saapui 13:31)

Kimmo Janhunen, OM (etänä)

**Pöytäkirja**

1. Kokouksen avaus

Puheenjohtaja avasi kokouksen klo 13.02.

Puheenjohtaja totesi, että ympäristöministeriön jäsen on ilmoittanut, ettei hän pystykään osallistumaan työryhmän työhön.

2. Edellisen kokouksen pöytäkirjan hyväksyminen

Hyväksyttiin pöytäkirja.

3. Kansallisen turvallisuuden soveltamisalarajaus

Sihteeri esitteli kansallisen turvallisuuden -käsitteestä tehdyn taustamuistion (yhteenveto esittelykalvolla 3). Sihteeri totesi, että selvitykseen tulee lyhyempi versio käsitteen sisällöstä.

Keskusteltiin muistion sisällöstä:

* Tuotiin esille julkisuuslain 24 §:n 8–10 kohdat, joita on pidetty kansallisen turvallisuuden kannalta merkityksellisinä jo ennen perustuslain muutosta. Sihteeri totesi, että julkisuuslain kyseiset kohdat kattavat pitkälti samat asiat kuin selvityksessä jo on. Todettiin kuitenkin, että kohtiin lisätään viittaus.
* Tuotiin esille, että yksittäisistä tiedoista voi yhdistelemällä syntyä kansallisen turvallisuuden alaista tietoa. Sihteeri totesi, että tämä viittaa kokonaisharkinnan merkitykseen. Keskusteltiin, että tematiikka koskee enemmän tiedon julkisuuteen/avaamiseen liittyviä kysymyksiä kuin tiedon sijaintiin liittyviä kysymyksiä, joita työryhmän työ koskee.
* Todettiin, että huoltovarmuuden periaatepäätös on päivitetty joulukuussa 2018 ja että siinä yhteydessä on käsitelty sijaintirajoitusten tematiikkaan. Periaatepäätöksessä on nyt erikseen nostettu esille vain rahoitusmarkkinapalveluihin kohdistuvat sijaintivaatimukset.
* Todettiin, että kansallisen turvallisuuden -käsitteen alasta voisi löytyä lisänäkökulmia puolustusvälineiden hankintadirektiivistä ja sitä koskevasta oikeuskäytännöstä.

**Sihteeri valmistelee päivitetyn version muistiosta**. Kaikkia sen asioita ei tule selvitykseen, mutta muistio palvelee ministeriöiden myöhempää työtä.

4. Sektorikohtaisen kartoituksen esittely ja rajoitusten vaikutusten arviointi

- loput ministeriöt

- asiantuntijakuulemisen lausuntoyhteenveto

Käytiin läpi asiantuntijakuulemisen lausuntoyhteenveto.

Yksittäisten kohtien osalta todettiin, että:

*1. kysymys (sijaintirajoitusten olemassaolo)*

* Hansel Oy toi esille, että välillisiä rajoituksia voi juontua valtioneuvoston päätöksen huoltovarmuuden tavoitteista (857/2013), lain viranomaistoiminnan julkisuudesta (621/1999) ja sen nojalla annetun asetuksen tietoturvallisuudesta valtionhallinnossa (681/2010), turvallisuusselvityslain (726/2014) sekä viranomaisten tietojärjestelmien ja tietoliikennejärjestelyjen tietoturvallisuuden arvioinnista annetun lain (1406/ 2011) soveltamiseen liittyvistä epäselvyyksistä. Todettiin, että nämä liittyvät julkisen sektorin tiedonhallintaan (VM). Kuntaliitto nostikin lausunnossaan esille julkisen hallinnon pilvipalvelulinjaukset -julkaisun noudattamisen.
* Kansallisarkisto nosti esille arkistolain vaatimukset. Todettiin, että tämä kuuluu OKM:lle, joka ei ole työryhmässä mukana.
* Liikenne- ja viestintävirasto nosti esille sähköisen viestinnän palveluista (917/2017) annetun lain 283 §:n. Sihteeri totesi, että pykälää on arvioitu LVM:ssä, ja sen katsotaan kuuluvan kansallisen turvallisuuden alaan.
* Maanmittauslaitos ja Oikeusrekisterikeskus toivat esille liitynnät henkilötietoihin ja sitä kautta asetuksen soveltamisalan kapeuden.
* Pääesikunta toi Hansel Oy:n tavoin esille tietoturvallisuusasetuksen. Pääesikunta toi esille, että yksittäisiä tietoja yhdistelemällä voi syntyä kansallisen turvallisuuden alaista tietoa [teemaa käsitelty jo kohdassa 3].
* Verohallinto toteaa verotuksen kuuluvan pitkälti kansalliseen toimivaltaan. Verohallinnon mukaan sillä ei ole varsinaisia maantieteellisiä rajoituksia, mutta joitakin rajoituksia voi juontua perustuslain 2, 118 ja 124 §:stä.

*2. kysymys (sijaintirajoitusten vaikutukset)*

* Hansel Oy nostaa harkittavaksi, pitäisikö tietojen turvallisuus- tai huoltovarmuussyistä tapahtuvan tietojen siirtokielto nostaa lakitasolle. Todettiin, että asetus asettaa kiellon sijaintirajoituksille. Asetus sallii sijaintirajoitukset myös muissa instrumenteissa kuin laeissa ja siksi esimerkiksi yleiset ja johdonmukaiset hallinnolliset käytännöt on notifioitava. Uuden lainsäädännön laatiminen ei kuulu työryhmälle asetettuihin tehtäviin. Todettiin, että selkeyttämistyön johdonmukainen paikka on kysymystä koskevat VM:n tiedonhallinnan ohjeistukset ja linjaukset.
* Kuntaliitto tuo ensinnäkin esille tarpeen määritellä yleinen turvallisuus tarkemmin. Sihteeri totesi, että tätä tehdään työryhmän selvityksessä. Kyseessä on kuitenkin EU-oikeudellinen käsite, joten sitä ei voi kansallisesti määrittää. Kuntaliitto – samoin kuin Maanmittauslaitos – toi toiseksi esille, että yleisen turvallisuuden lisäksi tietojen sijaintivaatimus voi olla perusteltu teknisistä syistä (latenssi, iso tietojensiirto lyhyeksi aikaa). Keskusteltiin, että toiminnallisia vaatimuksia palveluille voi edelleen asettaa, kunhan niitä ei aseteta (piilo)syrjintätarkoituksessa.

*3. kysymys (muut kommentit työryhmälle*)

* Hansel Oy (samoin kuin Maanmittauslaitos) tuo uudestaan esille sääntelyn tarkentamistarpeen.
* Kuntaliitto tuo esille yhteyspistettä ja käytännesääntöjä koskevia kysymyksiä. Sihteeri totesi, että on vastannut näistä Kuntaliitolle suoraan, koska kysymykset eivät kuulu työryhmän tehtävänantoon.
* Liikenne- ja viestintävirasto tuo esille datan laadun ja yhteentoimivuuden haasteet. Sihteeri totesi, ettei tämä kuulu työryhmän tehtävänantoon.
* Oikeusrekisterikeskus toi esille, että sille saattaa tulla asetuksen perusteella kyselyitä. Sihteeri totesi, että tämä ei kuulu työryhmän tehtävänantoon, mutta Liikenne- ja viestintävirasto toimii asetuksenmukaisena kansallisena yhteyspisteenä ja välittää kyselyt eteenpäin.
* Rajavartiolaitos tuo esille, valtiovarainministeriön johdolla tulisi käynnistää työ, jossa eriytetään vapaan liikkuvuuden sisä- ja ulkopuolella olevat aineistot. Keskusteltiin, että järjestelmiä on jo eriytetty esimerkiksi turvaluokitellun aineiston osalta.
* Verohallinto tuo esille, että avustavia tehtäviä on ulkoistettu. Palvelimet voivat olla Euroopan unionin alueella, mutta tiedon käyttö on rajattu maantieteellisesti Suomeen. Keskusteltiin tämän vaatimuksen mahdollisesta luokittelusta sijaintirajoitukseksi. Sihteeri ja puheenjohtaja totesivat, että kyseessä ei olisi sijaintirajoitus, koska asetuksen tarkoituksena ei ole puuttua pääsyoikeuksiin tai muihin toiminnallisiin vaatimuksiin, vaan sijaintirajoituksiin. Käyttöoikeuksien rajaaminen tietylle alueelle ei syrji muiden jäsenvaltioiden pilvipalveluntarjoajia.

Käytiin läpi sijaintirajoitusten tilanne niiden ministeriöiden osalta, joita ei edellisessä kokouksessa tyhjentävästi käsitelty.

* LVM: Arvioitu sähköisen viestinnän palveluista annetun lain 283 §:ää. Päädytty siihen, että kyseessä on kansallisen turvallisuuden alaan kuuluva kysymys: säännös koskee vain kriittisiä viestintäjärjestelmiä; ei sisällä edes suoraa sijaintirajoitusta vaan palauttamiskyvykkyyden; koskee valmiuslain mukaisia toimivaltuuksia; liittyy yritysten omiin valmiussuunnitelmiin, joten yritykset voivat vaikuttaa asiaan; ei koske vähämerkityksellisiä viestintäjärjestelmiä; yleispalveludirektiivi velvoittaa jäsenvaltioita takaamaan yhteyksien toimivuuden kaikissa tilanteissa.
* SM: Arvioitu passilain, henkilökorttilain ja ulkomaalaislain kuuluvan asetuksen soveltamisalaan, mutta rajoituksen voi oikeuttaa yleisellä turvallisuudella. Passilain osalta rajoittamista yleisen turvallisuuden perusteella on arvioitu jo eduskunnan valiokunnissa, joten perusteet ovat selvät. Henkilökorttilain ja ulkomaalaislain osalta analoginen tilanne passilakiin.
* TEM: TEM jatkaa asian selvittelyä ja on vielä yhteydessä Patentti- ja rekisterihallitukseen sekä Huoltovarmuuskeskukseen.
* VM: Todettiin, ettei VM:n edustaja ole paikalla.

5. Muut asiat

- Komission keskustelutilaisuus 4.4.2019

- TEM:n asiantuntijan kuuleminen notifiointimenettelystä

Sihteeri kertoi, että komission keskustelutilaisuus 4.4. on laajennettu koko päivän tapahtumaksi. Agendalla on koko asetuksen sisältö. Todettiin, että keskeinen teema on edelleen asetuksen ja yleisen tietosuoja-asetuksen rinnakkainen soveltaminen.

Nostettiin esille kysymys siitä, tehdäänkö asetuksesta tiedottamistoimenpiteitä. Sihteeri totesi, että tiedottamista on tehty hallituksen esitys kansallisesta tieto- ja yhteyspisteestä sekä työryhmä työ. Työryhmä on pyytänyt asiantuntijalausunnot keskeisiltä sidosryhmiltä, ja heille tarjottiin mahdollisuus tulla kuultavaksi. Kun selvitys on valmis, se menee kaikille avoimelle lausuntokierrokselle.

Keskusteltiin TEM:n asiantuntijan kuulemisesta notifiointimenettelystä. Todettiin, ettei erilliselle kuulemiselle ole tarvetta, mutta tehdyt notifioinnit on hyvä jakaa työryhmäläisten kesken best practices -hengessä. Päätettiin, että selvitykseen voisi lisätä lyhyen kuvauksen kansallisesta notifiointiprosessista. Todettiin, että selvitykseen voisi lisätä myös maininnan Liikenne- ja viestintäviraston yhteystiedoista.

6. Kokouksen päättäminen

Puheenjohtaja totesi, että seuraava kokous on 10.4.2019. Silloin vielä ehditään käydä keskustelua substanssiasioista, mutta sen jälkeen ollaan jo työn viimeistelyvaiheessa.

Sihteeri totesi, että hänelle voi lähettää sijaintirajoituksia ja niitä koskevia huomioita 10.4. aamupäivään asti, jolloin niitä ehditään vielä käsitellä työryhmässä.

Sihteeri totesi, että hän avaa sähköisesti pääsyn selvitysluonnokseen eikä lähetä erikseen selvitystä sähköpostilla. Näin selvitykseen voi laittaa reaaliaikaisesti kommentteja.

Puheenjohtaja päätti kokouksen klo 13:56.

Liitteet:

1. Esittelykalvot